На основу члана 40. става 1. тачка 6, а у вези са чланом 15. ставом 1. тачка 13. Статута Општине Чајетина ('' Службени лист Општине Чајетина'' , број 2/2019), и члана 5. Закона о путевима, Скупштина општине Чајетина, на седници одржаној дана 21. марта 2022. године, донела је

**ОДЛУКУ О УКИДАЊУ СВОЈСТВА ДОБРА У ОПШТОЈ УПОТРЕБИ**

**НА ДЕЛУ НЕКАТЕГОРИСАНОГ ПУТА НА КАТАСТАРСКОЈ ПАРЦЕЛИ БРОЈ 4622/2 КО ЧАЈЕТИНА**

1. **УКИДА СЕ својство пута као добра у општој употреби:**

-на делу катастарске парцеле број 4622/2 КО Чајетина, у површини од 8 м2,  уписаној у Лист непокретности број 529 КО Чајетина, , у оквиру аналитичко геодетских тачака 50, 51, 52, као градско грађевинско земљиште, по култури и начину коришћења земљиште под зградом и другим грађевинским објектом, који објекат је по начину коришћења некатегорисани пут, на основу Пројекта препарцелације, израђеним од стране Агенције за консултантске активности Архитехника из Београда-Чукарица, Катарина Комарек предузетник, потврђеног Потврдом Одељења за урбанизам и имовинскоправне послове Општинске управе Чајетина број 350-421/2021-03, од 3. новембра 2021. године.

2.На основу ове одлуке, након њеног ступања на снагу, у јавним књигама у којима се води евиденција о непокретностима и правима на њима, у Служби за катастар непокретности у Чајетини, извршиће се брисање постојања објекта-некатегорисаног пута на делу катастарске парцеле наведене у тачки 1. изреке ове одлуке, а предметни делови катастаске парцеле ће се уписати као грађевинско земљиште у јавној својини Општине Чајетина.

3.Ова одлука ступа на снагу осмог дана од дана објављивања у Службеном листу Општине Чајетина.

***О б р а з л о ж е њ е***

Одељење за урбанизам и имовизам и имовинскоправне послове Општинске управе Чајетина, обратило се Скупштини општине Чајетина, захтевом за брисање дела некатегорисаног пута ради стицања услова за формирање грађевинске парцеле, на основу Пројекта препарцелације катастарских парцела број 4622/2 КО Чајетина и 4622/62 КО Чајетина, потврђеног Потврдом Одељења за урбанизам и имовинскоправне послове Општинске управе Чајетина број 350-421/2021-03, од 3. новембра 2021. године.

 Уз предметни захтев, приложени су:

 -Пројекат препарцелације катастарских парцела број 4622/2 КО Чајетина и 4622/62 КО Чајетина, израђен од стране Агенције за консултантске активности Архитехника из Београда-Чукарица, Катарина Комарек предузетник, чији је саставни део Пројекат геодетског обележавања, израђен од стране Предузетничке радње за извођење геодетских радова ,,DMP GEOSYSTEMS“, Душан Лазић предузетник, из Чајетине, Улица Светосавска број 6.

 -Потврда наведеног Пројекта препарцелације број 350-448/2021-03 од 3.новембра 2021. године, Одељења за урбаизам и имовинскоправне послове Општинске управе Чајетина

 -Сагласност Општинског правобранилаштва Општине Чајетина ОП број 1/2021 од 3. новембра 2021.године

 -Изводи из Листова непокретности број 529 и 2442 КО Чајетина за катастарске парцеле број 4622/2 КО Чајетина и 4622/62 КО Чајетина.

 Одељење за урбанизам и имовинскоправне послове Општинске управе Чајетина , као орган Оппштинске управе Чајетина, надлежан за имовинскоправне послове, утврдио је да се катастарска парцела број 4622/2 КО Чајетиина налази у јавној својини Општине Чајетина, и да је наведени Пројекат препарцелације, урађен у складу са Планом генералне регулације насељеног места Чајетина-седиште Општине, са насељеним местом Златибор –прва фаза (Службени лист Општине Чајетина број 2/2012, 4/2016, 2/2017, 4/2017, 8/2017, 14/2018, 18/2019, 3/2020, 4/2020, 6/2021), на основу чега су се стекли услови из члана 65. Закона о планирању и изградњи.

 На основу важећих планских аката, предметни део наведене катастарске парцеле није обухваћен регулационом линијом планиране саобраћајнице, и предвиђена је друга траса пута, а како би предметни део био приведен планираној намени, потребно је укинути својство добра у општој употреби-јавног пута на поменутој катастарској парцели.

 У конкретном случају, део предметне катастарске парцеле број 4622/2 КО Чајетина, по намени која му је одређена важећим планским актима Општине Чајетина, представља некатегорисани пут, као добро у општој употреби, али је у конкретном случају, на терену, изгубио то својство, из којег се разлога мора извршити брисање својства некатегорисаног пута за ту катастарску парцелу, у јавним књигама о евиденцији о непокретностима и правима на њима, на основу чега део предметне катастарске парцеле постаје самостална катастарска парцела, у јавној својини Општине Чајетина, која може да буду предмет отуђења или закупа, на основу важећих законских прописа.

 На основу члана 15. става 1.тачка 13. Статута Општине Чајетина, Општина Чајетина, као јединица локалне самоуправе, управља општинским имовином. Чланом 3. ставом 5. Закона о путевима, је прописано да су општински путеви, улице и некатегорисани путеви који не припадају државним путевима првог и другог реда, јавна својина јединице локалне самоуправе, на чијој се територији налазе, и да се у јавне књиге о непокретностима и правима на њима, уписују и промене на јавном путу и стварним правима која се заснивају на јнавном путу, као и на некатегорисаним путевима.

На основу наведеног, одлучено је као у изреци овог решења.

**СКУПШТИНА ОПШТИНЕ ЧАЈЕТИНА**

**Број: 463-92/2021-02 од ­­­­21. марта 2022. године**

 **ПРЕДСЕДНИК**

**СКУПШТИНЕ ОПШТИНЕ,**

*Арсен Ђурић*